贈常熟賀公叔隠士
作者：周邦彥
朝代：宋

paragraphs: 懷珠崖不枯，韞玉山有輝。
隠翳不言德，人自知神奇。
公叔季貞後，不爲世網縻。
浮沉里閭間，身晦道同違。
弓旌搜俊良，圭衡略無遺。
難偕集雍鷺，寧作曳尾龜。
慈仁蓋天性，惠澤施鰥嫠。
倒囷食流冗，死葬病有醫。
人今泣遺愛，若見峴首碑。
肯構有材子，修德亦庶幾。
高風自茲顯，豈病知者希。